**Уважаеми изложители,**

**Министерството на земеделието и храните** има удоволствието да Ви покани да вземете участие в *Международното изложение за биохрани „Биофах 2024“*, което ще се проведе в периода 13-16 февруари 2024 г. в гр. Нюрнберг, Федерална република Германия.

През 2024 г. *Международното изложение за биохрани „Биофах“* се провежда за 35-ти път. Изложението започва историята си със 197 изложители в кметството на Лудвигсхафен през 1990 г. Около 2500 посетители успяват да посетят "Първия европейски търговски панаир за органични храни и натурални продукти". В гр. Нюрнберг изложението се организира за пръв път през 1999 г., събирайки 1276 изложители и повече от 15 384 посетители. През 2001 г. основателите решават да предадат организацията му в ръцете на Панаир Нюрнберг. Оттогава Биофах се развива като водещ световен търговски панаир за органични храни.

**При одобрено участие, Министерството на земеделието и храните поема разходите за**:

* Наем на оборудвана изложбена площ;
* Национална идентификация на българския щанд;
* Въвеждане на името на фирмата на изложителя и номера на щанда в Ръководството на изложението;
* Пропуски на изложителите;
* Транспорт на експонатите по маршрута София – Нюрнберг – София;
* Застраховка на експонатите по време на транспортирането им.

**Фирмите, участници в БИОФАХ 2024, следва да поемат всички други свои разходи, както следва:**

* Командироване и пребиваване на представител/и от предприятието (пътни, дневни, квартирни и застраховка);
* Консумативи за презентиране на представената продукция (дъски за рязане, ножове, посуда, прибори и др.)

Документите за участие се подават по електронен път на посочените в заявката имейл адреси в срок до 27.10.2023 г. вкл.